16/07/2013 | Administración LocalMunicipal
Santiago de Compostela
Urbanismo. Sección de Planeamento e Xestión
Anuncio da aprobación definitiva da modificación puntual do Plan xeral de ordenación municipal que afecta aos capítulos IV e V da normativa urbanística así como aos artigos 125.6 e 126.7

A Consellería de Medio Ambiente, Territorio e Infraestruturas, mediante Orde do día 8 de abril de 2013, outorgou a aprobación definitiva á modificación puntual do Plan xeral de ordenación municipal que afecta aos capítulos IV e V da Normativa urbanística así como aos artigos 125.6 e 126.7, tramitada polo Concello de Santiago. A precitada Orde de aprobación definitiva publicouse no Diario Oficial de Galicia o día 22 de abril de 2013. O Pleno municipal, na sesión do 27 de xuño de 2013, adoptou o seguinte acordo: “a) Toma coñecemento da Orde da Consellería de Medio Ambiente, Territorio e Infraestruturas de data 8 de abril de 2013, publicada no Diario Oficial de Galicia o día 22 de abril seguinte, pola que se aproba definitivamente a modificación puntual do Plan Xeral de ordenación municipal que afecta aos capítulos IV e V da normativa urbanística, así como aos artigos 125.6 e 126.7. b) Toma coñecemento da resolución emitida o 26 de novembro de 2012 polo director xeral de Patrimonio Cultural e da nova redacción do artigo 126.7 para os efectos da súa publicación no Boletín Oficial da Provincia.” En cumprimento do esixido polos artigos 92.2 da Lei 9/2002, do 30 de decembro, de ordenación urbanística e protección do medio rural de Galicia, e 70 da Lei de bases do réxime local, procédese a publicar de seguido a normativa resultante da modificación definitivamente aprobada. Santiago de Compostela, 3 de xullo de 2013. A concelleira da Área de Desenvolvemento Urbano e Sostibe Asdo.: María Pardo Valdés 4. Nova redacción da normativa afectada pola modificación. Desaparecen os artigos 23 a 50 da normativa urbanística do PXOM (capítulos IV e V do título I, nomeados, respectivamente, Intervención na edificación e no uso do solo e información urbanística). No seu lugar, inclúese a seguinte disposición: A regulación das cuestións relativas á intervención na edificación e no uso do solo, así como das informacións urbanísticas, é a que resulta da normativa, legal ou regulamentaria, vixente na materia, así como da que puidera aprobar o Concello de Santiago no exercicio da súa potestade regulamentaria. A redacción do apartado 6 do artigo 125 (construcións por riba da altura) queda como segue: As edificacións poderán cubrirse con tellado ou azotea, e en ámbolos dous casos permitiranse as seguintes instalacións: maquinaria de ascensores, calefacción, acondicionamento de aire, caixa de escaleiras, antenas, rótulos e chemineas. Todas elas, salvo as antenas, os rótulos e as chemineas, estarán inscritas dentro do plano de 30 grados desde a cara superior do último forxado en liña de fachada e patios, non podendo exceder en altura máis de 4,00 metros sobre a máxima permitida, ou a que se execute realmente se esta é inferior, salvo condicións diferentes reguladas polas ordenanzas particulares. As vertentes de cuberta serán rectas e continuas. O aproveitamento baixo cuberta poderá destinarse a usos complementarios da edificación como trasteiros ou a usos dos permitidos na planta inmediata inferior sempre que a súa utilización estea vinculada á mesma, mediante escaleira inferior. Os rótulos regularanse polo disposto no apartado 7 do artigo seguinte, así como polo que, de ser o caso, se estableza nos instrumentos de planeamento urbanístico e nas ordenanzas que resulten de aplicación. O apartado 7 do artigo 126 (toldos e rótulos) queda coa seguinte redacción (Nova redacción que incorpora as correccións propostas polo informe do director xeral do Patrimonio Cultural, de data 26 de novembro de 2012): Os toldos móbiles estarán situados a unha altura mínima sobre a rasante da beirarrúa de douscentos vintecinco (225) centímetros en todos os seus puntos, incluso os de estrutura. O seu saínte, respecto á aliñación exterior, non poderá ser superior á anchura da beirarrúa menos sesenta (60) centímetros, sen sobrepasar os tres (3) metros, e respectando en todo caso o arboredo existente. Os toldos fixos cumprirán as condicións do parágrafo 5. Os rótulos que sobresaian da fachada estarán situados a unha altura mínima sobre a rasante de beirarrúa de douscentos vintecinco (225) centímetros. Os rótulos poderán colocarse tanto en planta baixa, como nas plantas altas ou na cuberta dos edificios, coas seguintes limitacións ou condicións, ademais das que, de ser o caso, resulten da aplicación doutras normas e ordenanzas: a) Nos edificios situados no ámbito do Plan especial de protección e rehabilitación da cidade histórica (PE-1) e no perímetro azul, prohíbense os rótulos en plantas altas e na cimeira dos edificios, permitíndose unicamente na planta baixa, previo informe favorable da Comisión Asesora do Patrimonio Histórico, que poderá denegar a súa instalación por motivos estéticos, inadecuación ao contorno, alteración da imaxe urbana ou calquera outro motivo análogo debidamente xustificado. b) Nos restantes bens integrantes do patrimonio cultural de Galicia (bens de interese cultural, catalogados ou inventariados), así como nos situados na súa área de contorno ou protección, aplicarase o mesmo réxime sinalado no apartado anterior, sendo ademais preceptiva a autorización do órgano competente en materia de protección do patrimonio cultural. c) Nos restantes edificios, non incluídos nos apartados anteriores, a autorización de rótulos en planta alta ou na cimeira esixe así mesmo informe favorable da Comisión Asesora do Patrimonio Histórico, que poderá denegar a súa instalación polos mesmos motivos indicados no apartado a).